Joh 16 | `ASO | STEP | Gamazi mene nolo-lingimuvoni' nene lingine nenikumu' gili ele'vole' ani' nene hulii limi ingikelizave losa nene nolo-lingimuve.
1 Gamazi mene nolo-lingimuvoni' nene lingine nenikumu' gili ele'vole' ani' nene hulii limi ingikelizave losa nene nolo-lingimuve. 2 Zuda ve nete mono' mulise'ninguti' nene huli heta i-lingidilisave. Ee, gamene ma alosa neive. A'mingu' nene lengi' lingibili hililizave muki' nete O'moso'mi gono nodube li gilii lingibili hililisave. 3 Inite' nevo'mine nene ingine me'nehinesi nenikisi nene ningi gilamani' nenako ne'mo nene ne'mine ilisave. 4 Naza a'mine soto' iline' initekumu' do gomu' molo nolo-lingimuvoni' nene a'mine inite' alinge' soto' iline' gamenela nene lingine neni' lo-limine' malo' nene soto' neive li gili minilizangumu' nene nolo-lingimuve.
O'moso'mi Sikalahu' Imiselavo Gono Daline' Monovomu' Izesu' Lo-ngimine' Gamazi
Naza nene lengikisi mine do ogo nouvoni' nenako nemu' nene naza idise nolo-lingimuvoni' initekumu' gana' ma lo-lengemamuvoni' ma neive. 5 Ee, gomu' lengikisi mine do ogo minuvoni'za idise nene mo nimiselivela nene novuve. Novuvoni'za lengikuti' hamoli'mosi nene zala novane lo longo' ma o-nedamive. 6 Ne neiha gamazi mene lo-lingimuvoni' ne'mo nene mulumo alumo lutingu' do vai' lo-lengedavo vai' lo neive. 7 Ne neiha naza mo lamineto' ti' lo nolo-lingimuve: Naza hulo-lengedo ma vamoloni' nene a'mine hize ele' o-lengedelive nene ma alido' minamoloseiha naza voloni' nene lengita imiselekuvo aloseinako nemu' voloni' ne'mo nene hize ele' o-lengedeleseive. 8 Ido' a'mine hize ele' o-lengedelive aline' nene lihime'ine'mi monovo nesi ido' lihime nomine' lisihe' lamine' minaali'mi monovo nesi ido' O'moso'mo goni' o-ngedo lihime ngemeline' monovo nesi nene do soto' ogo me misubou' aleve nene lu'ningu' hizivo ningi gililisave. 9 Ee, ingine nenikumu' gili ele'vole' ami minaa' naadoti' nene lihime engita neine' nene ngelebizeleseive. 10 Ido' lingine neni' nene gohi ningamilizada me'nehida volodoti' nene aza lihime've nomine' mino ve lisihe' lamine' minine' ve li ningilizave lo nesi ngelebizeleseive. 11 Ido' me misubou' aleveti guve'inesi ve lolo' ogo minive nene naza mo ivile' okuvo O'moso'mo goni' o-do lihime emelingumu' lo huko-didoti' nene me misubou' aleve mono' gilamave engikisi O'moso'mo goni' o-ngedo lihime ngemeline' o neine' nesi nene ngelebizeleseive.
12 Agae, naza idise nene gamazi vai' goloso ha lo-lengemeloni' o neine'za lingine idise a'mene lite' li di lutingu' milalizado' lisihe' amilisave. 13 Ne neiha a'mine luve gamazi gihile do soto' oga' ive O'moso'mi Sikalahu' aline' nene lengele'mize gamazi gihile mukili'mi akalo' molaloseive. Ne'mine iline' nene nanitekumu' ve. Aza nene ei' galauti' gelo lilivoba asi me'nehidati' geleline' initekovo' nene lo-lengemo ido' alinge' soto' iline' initekumu' nene lo soto' o-lengemeleseive. 14 A'mine luve ne'mo nene neni' gamazi'neuti' ma dosa lengi' lo-lengemeline' nene a'mine ne'mo neni' nene do hozi lo-nedeleseive. 15 Naza a'mine luve ne'mo lo-lengemaa' neine' inite' nene nenitati' daline' initekovo' nene lo-lengemeleseive noluvoni' nene neni' me'nehida neine' inite' muki' nene neni' inite'ne neine' nenako nemu' nene noluve.
Izesu' Vavo Izipahala Zuho Mulumo Gili Minilizani'za Ogavo Ningi Lu'ningu' Gulumo Avile Liselingumu' Lo-ngimine' Gamazi
16 Ido' gamene li'nibevo' gehepeve ogo vavo neni' nene gohi ma ningamilisave. Ido' a'midoti' nene gamene li'nibevo' gehepeve gohi ogo vavo neni' nene ningilisave. 17 Ne'mine lavo izipahala zuho linge ma nete nene angise'ine li volelo' melo' igi ti' li lani' ve: Aza nene gamene li'nibe ogo vavo neni' ningamilisave ido' gamene li'nibe gohi ma ogo vavo neni' nene ningilisave line' ve. Ido' gamazi ma me'nehida voloni' nenako nemu' noluve lo nesi nene line' ve. Ido' a'mine ne'mine gamazi line' nene nanitekumu' live. Laza gelamune. 18 Ne'mine li gohi ti' li lani': Gamene li'nibe ve line' ne'mi monovo nene nado nolive. Laza nene nadive nolihe nemu' nene ma gelamolonido' ogave. 19 Ne'mine nilavo Izesu' nene ingine longo' i-dilisa gili minani' nemu' nene mo ningo gelo aza ti' lo lo-ngimine' ve: Lingine langisetine longo' tongo' igi li volelo' melo' nani' nene naza nene gamene li'nibe gehepeve ogo vavo neni' ningamilisave ido' gamene li'nibe gehepeve gohi ogo vavo neni' nene ningilisave luvongumu' nene nilahe. 20 Naza lamineto' ti' lo nolo-lingimuve: Lengi' nene vetinguti' ive novozo do'moze' moze' neivo ive nama igi nizavo me misubou' aleve nene ngolize izilisave. Lingine muhele' igi mulumo alumo gililisaha a'mine mulumo alumo gililizani' nene do velepe' izo longoloze izaa' lolo' oloseive. 21 Veneli'mo nene izipe gedeline' gamene ogavo izipe nogedo mulumo alumo gelaa' neiha alinge' nene izipe soto' ogavosa evene' ma nene me misubou' soto' ogave lo olize izosa a'mine mulumo giline' mamu' nene gohi ma gele minesa'mive. 22 Ido' a'mine'mine igi lingine idise mulumo nigilani'za alinge' naza gohi lengi' ningeloni' gameneu' nene lutingu' gulumo avile lise minivo longolize izi minilisave. Ee, ido' a'mine lutingu' longolize izilizani' nene evene' gohi malitesi nene ngeli ma di hulamilisave. 23 A'mine gamene aline' nene lingine inite' hamokumukisi longo' ma i-nidamilisave. Naza mo lamineto' ti' lo nolo-lingimuve: Neni' ve'nemu' igi lingine me'nehida inite' mamu' lilizani' nene aza a'mine inite' nene mo lengemeleseive. 24 Ne'mine o neine'za voku' lilizado' minamivo ganakuti' nene neni' ve'nemu' inite' mamukisi voku' lamavo mine do ogo idisesi nene ha none. Voku' lilo. Voku' lilizani' nene lengita longolize ne'mo nene vai' goloso lo minelive lo a'mine voku' liliza inite' nene ha lengemavo dalisave.
Izesu' Gepe' Gamazi Lamo Soto' O Minine' Gamaziuti' Ei' Vilingumu' Nene Naza Me Misubou' Aleve nGivile' O Nouvoni' Nenaze. Ganala Di-lingidilizangukisi Lingine Amuzo Mili Minilo Lo Lo-ngimine' Gamazi
25 Naza gamazi nolo-lingimuvoni' mene lo soto' lamine' amo ha gepe' gamaziuti' lo-lingimuvoni'za gamene ma nani' a'mine gamenelo' nene gepe' gamaziuti' lo-lengemamo asi haza gamaziutikovo' nene lisihe' ogo lamineto' gehepeve me'nehinemu' lo-lengemelesuve. 26 A'mine gameneu' nene neni' ve'nemu' igi inite' mamu' voku' lilizani' nene naza lengito' medelo mino a'mine initekumu' nene me'nehine longo' o-delesuve lamolosuve. Nene nanitekumu' ve. Lingine nene lutine nimi O'mosolati' ave ve li gili gili ele'vole' igisa minani' nenako nemu' nene me'neho asi've nene lulo lengeme neine' nenako langisetine eita lilizani' nene ha gele lengemeleseive. 28 Ee, naza nene me'nehidati' ogo me misubou' ogo hetelosa a'mingu' mene mino mo me misubo hulo me'nehida tine' molo volosa nouve. 29 Ne'mine lavo izipahala zuho ingine ti' li li-imani': Gaza idise gamazi nolaine' nene do haleko gepe' gamaziuti' lamo gamazi gihile lamine' nolo-lemane. 30 Idise ne'mine nolanidoti' nene laza ti' lo gele osu' lo none: Evene' lelita longo' minine' a'minemu' nene gaza longo' o-gedamunivosi nene a'mine longo' nene mo ningo gelaa' nane. Ne'mine oga' naningumu' gei' nene mo O'mosolati' anive ma ne nane losa gele ele'vole' o none. 31 Ne'mine likevo Izesu' a'mido' ti' lo lo-ngimine': Lingine idise mo gili ele'vole' ikehe. O'ove. 32 Lingine gili' nalo. Gamene atoli'mine ma aline' nene idise mo soto' o neinako lingine huli-nidi hutile' igi numudida numudida vikevo nenikovo' minuvodiba mo me'neho nene nenikisi neine' ne'mo nene nenikovo' ma minamolosuve. 33 Lingine mene gamazi nolo-lingimuvoni' nene nenitati' hongu lo lamino minaa' monovo di minilizave losa nene nolo-lingimuve. Ne neiha me misubou' minilizangu' nene geni initeli'mi lulou' lengele'mizi milalisave. Ne'mine ilisaha naza me misubou' aleve nene mo ngivile' o nouvoni' nenaze. Lingine a'mine genili'mi lulou' minilizangu' nesi nene ha amuzo milivo' minilo.